## La Conselleria d’Innovació, Indústria, Comerç i Turisme disposarà en 2025 de 743,8 milions d’euros, un augment del 40 %, amb el focus posat en la reconstrucció

*** L’Estratègia per a la reindustrialització de la Comunitat Valenciana comptarà amb 52,65 milions, el pressupost de comerç creix un 63 % i Turisme es bolca en la promoció exterior
* Marián Cano: “La resposta a la crisi provocada per les riuades no pot ser només conjuntural, sinó una oportunitat per a establir un model econòmic més sòlid, diversificat i preparat per a afrontar els desafiaments del futur”**

**València.**

La Conselleria d’Innovació, Indústria, Comerç i Turisme, que dirigix Marián Cano, disposarà, enguany, de 743.801.120 euros per a inversions, la qual cosa representa un increment del 40 % respecte a l’any anterior.

En la seua compareixença en les Corts Valencianes per a detallar els eixos pressupostaris del departament, Marián Cano ha explicat que “es tracta d’un esforç sense precedents per a garantir una recuperació efectiva, al mateix temps que es dinamitzen els diferents sectors de la nostra economia”. En este sentit, la consellera ha dit que “la resposta a la crisi provocada per les recents riuades no pot ser només conjuntural. Ha de servir com una oportunitat per a enfortir la nostra resiliència i establir les bases d’un model econòmic més sòlid, diversificat i preparat per a afrontar els desafiaments del futur”.

Així, s’han dissenyat línies d’actuació que són transversals a totes les àrees de la Conselleria i que van directament destinades a la recuperació de teixit productiu afectat per les inundacions, això és, la indústria, el comerç i l’hostaleria. En este sentit, el pla Ara Empreses, que gestionarà l’IVACE+i, comptarà amb una dotació de 127,4 milions d’euros.

Este pla inclou dos línies específiques d’ajudes. La primera està dirigida al comerç i a l’hostaleria, amb subvencions de fins a 50.000 euros per a l’adquisició o la reparació de maquinària i la compra d’actius immaterials. La segona línia està destinada a les pimes industrials i finançarà projectes de fins a 100.000 euros enfocats en la modernització d’instal·lacions, maquinària i elements productius clau.

D’altra banda, es destinaran 800.000 euros a la recuperació i millora d’infraestructures essencials, com ara instal·lacions elèctriques, xarxes de clavegueram i altres servicis fonamentals per a reactivar l’activitat en empreses i polígons industrials afectats.

**Reforç de la política industrial**

Més enllà d’estes accions, l’Estratègia per a la reindustrialització de la Comunitat Valenciana 2024-2028, que busca fomentar la transformació del teixit productiu cap a un model més sostenible i competitiu, continua sent una de les prioritats del Consell, per la qual cosa rebrà una assignació de 52,65 milions d’euros, un 2,13 % més respecte a l’exercici pressupostari anterior.

En esta línia, un dels eixos més rellevants és el desenrotllament de clústers com a ferramenta per a millorar la competitivitat territorial i sectorial. Amb esta finalitat, els pressupostos de la Generalitat preveuen, per primera vegada, una línia particular de 900.000 euros. En paral·lel, s’han dissenyat diverses línies pressupostàries per a promoure el creixement del sòl industrial: 500.000 euros per a avals destinats a la promoció d’infraestructures industrials, 4 milions en préstecs per a ajuntaments o agents urbanitzadors per a la finalització de polígons industrials i quasi 2 milions per a inversions de l’IVACE+i en sòl industrial públic.

En l’àmbit de projectes estratègics, la consellera ha destacat el suport a Stadler Rail Valencia, que comptarà amb una assignació de 7,2 milions d’euros. A més, la línia destinada a l’atracció d’inversions per a la Comunitat Valenciana creix un 35 % respecte a 2024 fins a un total de 13,5 milions d’euros. I, com a novetat, s’ha creat una altra línia específicament dissenyada per a donar suport a l’Oficina Valenciana d’Inversions, la qual cosa reforçarà la capacitat per a atraure i consolidar projectes d’alt impacte. Així mateix, l’impuls a l’electrificació de Ford España augmenta en 2 milions, de manera que la inversió directa s’eleva fins als 9 milions. També es mantenen 3 milions a PowerCo.

Quant a l’àrea de parcs industrials, es destinen 22 milions, en una convocatòria plurianual, que permetrà la periodificació de les inversions, i es dedicaran 300.000 euros més a la creació i promoció d’entitats de gestió i modernització d’àrees industrials. Finalment, per primera vegada, s’ha previst 1,5 milions per a indústries de grandària mitjana amb capacitat de tracció en sectors clau, la qual cosa ens convertix en la primera comunitat autònoma amb una línia de suport d’esta classe.

**Energia, mamprenedoria i internacionalització**

“Per a aconseguir este desenrotllament industrial es necessita un futur energètic competitiu, de tal manera que la proposta pressupostària per a esta àrea reflectix un clar compromís amb l’agilitació dels tràmits dels projectes d’energies renovables que permeten accelerar la gestió dels expedients”, ha subratllat Marián Cano. Sense abandonar este àmbit, també s’han incorporat dos noves línies d’actuació: una per a donar suport a un certamen firal sobre energies renovables i una altra per a col·laborar amb agents en l’elaboració d’informes i la supervisió de documentació.

En l’àrea de mamprenedoria, el pressupost de 2025 creix un 28,42 %. Atés l’impacte positiu que va tindre l’any passat, es torna a apostar pel sistema de concurrència competitiva en comptes de subvencions nominatives per a poder beneficiar un nombre més alt de mamprenedors. A més, com a novetat, es destinen 5 milions a impulsar la reactivació econòmica dels municipis afectats per la riuada.

Una altra de les prioritats de la Conselleria és la internacionalització de l’economia valenciana, de manera que es reforça la partida de subvencions a pimes, elevant-la fins als 15,5 milions d’euros. Tot això, a més, optimitzant els servicis de suport a estes pimes amb un pla de promoció exterior adaptat a les seues necessitats i prioritats. Finalment, s’ha habilitat una línia específica de 10 milions d’euros, amb el programa ‘Impuls a la internacionalització’, destinada exclusivament a les empreses dels municipis afectats per la dana d’octubre. L’objectiu és que cap empresa valenciana amb potencial exportador es quede arrere per circumstàncies adverses.

**Més de 50 milions per a comerç**

Vinculat també a pal·liar els efectes de les riuades està el fort increment de quasi el 63 % que experimenta el pressupost per a comerç i artesania. Esta àrea comptarà amb 50,64 milions d’euros, perquè, “davant dels flagrants retards del Consorci de Compensació d’Assegurances, la Generalitat ha decidit actuar amb tota la contundència que la situació exigix per a evitar el col·lapse d’un sector clau per a la nostra economia”, ha emfatitzat la consellera.

En eixe sentit, es posaran en marxa tres iniciatives noves per a la recuperació del comerç de les zones afectades per les inundacions. La dotació total serà de 21 milions d’euros, dels quals 5 es destinaran a ajudes a comerciants i artesans, 5 milions més a la digitalització de pimes comercials i artesanes i 11 milions a la millora d’infraestructures i equipaments comercials en les àrees més colpejades.

D’altra banda, en 2025, la protecció de les persones consumidores disposarà d’una dotació pràcticament inalterada de 5,46 milions d’euros, 890.000 dels quals aniran destinats a reforçar el paper de les oficines municipals d’informació al consumidor (OMIC) i les juntes arbitrals de consum.

**Innovació: col·laboració amb altres administracions**

En l’apartat d’Innovació, de nou s’han previst quatre línies estratègiques d’actuació per a ajudar les empreses afectades per la dana que sumen 10 milions i que estaran operatives en els tres mesos posteriors a l’aprovació dels pressupostos de 2025.

A més d’estes mesures específiques, es continua enfortint l’ecosistema innovador valencià amb iniciatives que perseguixen l’atracció de talent i el desenrotllament de ferramentes que fomenten la competitivitat. Per això, en primer lloc, s’iniciarà el programa FASE TIC, orientat a l’anàlisi de la innovació en sectors de tecnologies habilitadores digitals. També es crearà el node central del projecte europeu EUCAIM, amb una inversió de 244.500 euros. Es tracta d’una iniciativa impulsada per la Unió Europea per a desenrotllar un banc d’imatges mèdiques procedents d’hospitals de tot el continent centrat en pacients amb càncer.

Així mateix, en col·laboració amb la Fundació ONCE, es destinaran 400.000 euros a finançar la implantació a la Comunitat Valenciana d’un node de formació en tecnologies habilitadores dirigit a persones amb discapacitat, i s’aportaran 250.000 euros a la Federació Valenciana de Municipis i Províncies (FVMP) per a l’adquisició d’una ferramenta digital que millore la comunicació entre ciutadania i ajuntaments.

Respecte als sectors emergents, el pressupost d’Espai Aero (sector aeroespacial) s’incrementa un 40 %, i l’audiovisual es beneficiarà d’una nova convocatòria d’ajudes al cine dotada amb 6,2 milions, un 77 % més que l’any anterior.

**Turisme: aposta per la promoció i els bons**

En política turística, un sector que representa el 16 % del PIB valencià i genera més de 280.000 ocupacions, s’han reforçat especialment les partides destinades a la promoció i publicitat, la qual cosa permetrà una major visibilitat de l’oferta valenciana en els mercats nacionals i internacionals.

Entre les principals línies d’actuació destacades per la consellera hi ha el màrqueting en línia i la informació turística, la dotació de la qual ascendix fins a 12,53 milions (un 27,37 % més); el màrqueting i producte col·laboratiu, amb una inversió global de 10,29 milions (un 5 % d’increment); i les fires i altres activitats de promoció, la dotació de la qual creix un 50 % per a millorar la presència en els principals certàmens estrangers.

Amb l’objectiu de contribuir a la reactivació del turisme i l’hostaleria, Marián Cano ha detallat que “una de les principals novetats és la posada en marxa del Bo Recuperem Turisme, destinat a la població resident en els municipis damnificats per la dana. El pressupost és de 5,1 milions, la qual cosa permetrà l’emissió de 17.000 bons de 300 euros que beneficiaran més de 34.000 persones. Estos bons podran utilitzar-se al llarg de 2025 en hotels, càmpings i altres establiments adherits de la Comunitat Valenciana”.

Seguint esta mateixa filosofia de suport al sector, s’introduïx el Bo Recuperem Hostaleria, dotat amb 3,9 milions. En este cas, es tracta d’incentivar el consum en bars, restaurants i altres servicis d’hostaleria de les zones afectades per les inundacions.

D’altra banda, també creixen les partides dedicades al manteniment de platges (1,6 milions), formació de professionals del sector turístic (2,36 milions) i innovació (el pressupost de l’INVAT-TUR es duplica).

“Estes inversions consoliden el compromís del Consell amb un model turístic innovador, sostenible i altament competitiu, capaç d’atraure més turistes i dinamitzar l’economia regional mitjançant la promoció eficaç de la Comunitat Valenciana en els mercats estratègics”, ha conclòs la consellera.

Fecha: 02/04/2025